SICT วอลุ่มแน่น-บวกแรง 8% ปักธงรายได้ปีนี้โต 20% ออเดอร์ทะลักเป้า
SICT วอลุ่มแน่น-บวกแรง 8% ปักธงรายได้ปีนี้โต 20% ออเดอร์ทะลักเป้า จากปี 2563 รายได้ขาย-บริการ 337.9 ล้านบาท
SICT วอลุ่มแน่น-บวกแรง 8% ปักธงรายได้ปีนี้โต 20% ออเดอร์ทะลักเป้า จากปี 2563 รายได้ขาย-บริการ 337.9 ล้านบาท
18 มิ.ย. 2564

ผู้สื่อข่าวรายงานว่า วันนี้(18 มิ.ย.64)ราคาหุ้นบริษัท ซิลิคอน คราฟท์ เทคโนโลยี จำกัด (มหาชน)  หรือ SICT ณ เวลา 11.40 น. อยู่ที่ระดับ 5.315 บาท บวก 0.39 บาท หรือ 8.19% ด้วยมูลค่าซื้อขาย 360.75 ล้านบาท

โดยก่อนหน้านี้ นายบดินทร์ เกษมเศรษฐ์ ประธานเจ้าหน้าที่บริหารร่วม SICT เปิดเผยว่า ปี 2564 บริษัทตั้งเป้ารายได้เติบโต 10-20% จากปี 2563 ที่มีรายได้จากการขายและการให้บริการ 337.9 ล้านบาท โดย ณ วันที่ 31 มีนาคม 2564 บริษัทมีคำสั่งซื้อที่รอรับรู้รายได้ (แบ็กล็อก) ที่สามารถรองรับช่วงที่เหลือของปี 2564 ไว้แล้วประมาณ 80% ของเป้ารายได้ดังกล่าว
อย่างไรก็ตาม เบื้องต้นยังต้องติดตามสถานการณ์การแพร่ระบาดของไวรัสโควิด-19 และสถานการณ์ขาดแคลนไมโครชิปทั่วโลก ซึ่งเป็นส่วนประกอบสำคัญของอุปกรณ์ระบบระบุข้อมูลของวัตถุที่ขึ้นทะเบียนด้วยคลื่นความถี่วิทยุ (RFID) ที่เป็นธุรกิจหลักของบริษัทว่าทั้ง 2 ปัจจัยดังกล่าวจะส่งผลกระทบต่อเป้ารายได้หรือไม่ โดยการขาดแคลนไมโครชิปนั้นได้เริ่มตั้งแต่ต้นไตรมาส 4/2563 (ต.ค.-ธ.ค. 2563) และประเมินว่าสถานการณ์จะเริ่มกลับสู่ภาวะปกติได้ประมาณกลางปี 2565
ทั้งนี้ บริษัทได้บริหารความเสี่ยงเรื่องการขาดแคลนไมโครชิป มาตั้งแต่ปลายไตรมาส 3/2563 (ก.ค.-ก.ย. 2563) ด้วยการหาบริษัทหลายรายเข้ามาช่วยผลิตเป็นผู้รับงานช่วงต่อ เพื่อรองรับคำสั่งซื้อของบริษัทจึงสามารถรักษาอัตราการเติบโตของผลประกอบการไว้ได้
ขณะเดียวกัน ยอมรับว่าปัญหาขาดแคลนไมโครชิปดังกล่าว ได้ส่งผลให้ค่าใช้จ่ายของบริษัทเพิ่มขึ้น แต่บริษัทมีการวางแผนบริหารจัดการไว้รองรับ จึงสามารถควบคุมค่าใช้จ่ายให้อยู่ในระดับที่ยอมรับได้ และเป็นไปตามแผนที่วางไว้
สำหรับผลประกอบการไตรมาส 1/2564 (ม.ค. 2564) นั้น บริษัทมีกำไรสุทธิ 20.1 ล้านบาท ซึ่งครอบคลุมถึง 58% ของกำไรทั้งปี 2563 ที่มีกำไรสุทธิ 34.4 ล้านบาท และเพิ่มขึ้นจากไตรมาส 1/2563 ที่ 29% สาเหตุหลักมาจากการเติบโตของรายได้ ซึ่งไตรมาส 1/2564 บริษัทมีรายได้ 101.3 ล้านบาท ทำสถิติสูงสุด (นิวไฮ) สำหรับรายได้รายไตรมาส โดยเฉพาะรายได้จากไมโครชิปสำหรับลงทะเบียนสัตว์ (Animal Identification) และไมโครชิปสำหรับกุญแจอิเล็กทรอนิกส์ยานยนต์ (Immobilizer) ที่ทำรายได้สูงสุด 2 อันดับแรก